CELEX: 32017D0263
Language: bg
Date: 2017-02-14 00:00:00
Title: Решение за изпълнение (ЕС) 2017/263 на Комисията от 14 февруари 2017 година за въвеждане на мерки за ограничаване на риска и за засилване на мерките за биологична сигурност и на системите за ранно откриване във връзка с риска от предаване на вируси на високопатогенна инфлуенца по птиците от дивите към домашните птици (нотифицирано под номер С(2017) 765) (Текст от значение за ЕИП. )

16.2.2017   
            
            
               BG
            
            
               Официален вестник на Европейския съюз
            
            
               L 39/6
            
         РЕШЕНИЕ ЗА ИЗПЪЛНЕНИЕ (ЕС) 2017/263 НА КОМИСИЯТА
   от 14 февруари 2017 година
   за въвеждане на мерки за ограничаване на риска и за засилване на мерките за биологична сигурност и на системите за ранно откриване във връзка с риска от предаване на вируси на високопатогенна инфлуенца по птиците от дивите към домашните птици
   
      
         (нотифицирано под номер С(2017) 765)
      
   
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 4 от нея,
   като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (2), и по-специално член 10, параграф 4 от нея,
   като взе предвид Директива 2005/94/ЕО на Съвета от 20 декември 2005 г. относно мерки на Общността за борба с инфлуенцата по птиците и за отмяна на Директива 92/40/ЕИО (3), и по-специално член 63, параграф 3 от нея,
   като има предвид, че:
   
               (1)
            
            
               Инфлуенцата по птиците е инфекциозно вирусно заболяване при птиците, което засяга и домашните птици. Заразяването на домашни птици с вируси на инфлуенцата по птиците причинява две основни форми на тази болест, които се различават по своята вирулентност. Нископатогенната форма обикновено причинява само леки симптоми, а високопатогенната форма води до много висока смъртност при повечето видове домашни птици. Болестта може да има сериозни последици за рентабилността на птицевъдството.
            
         
               (2)
            
            
               Директива 2005/94/ЕО определя минималните мерки за борба, които следва да се прилагат при огнище на инфлуенца по домашните птици или други птици, отглеждани в затворени помещения, както и някои превантивни мерки, свързани с надзора и ранното откриване на инфлуенцата по птиците.
            
         
               (3)
            
            
               Директива 2005/94/ЕО също предвижда, че подробните правила за прилагане, необходими поради епидемиологичната обстановка като допълнение към минималните мерки, предвидени в посочената директива, могат да се приемат от Комисията.
            
         
               (4)
            
            
               Известно е, че дивите птици, и по-специално дивите прелетни водни птици са естествени гостоприемници на вирусите на инфлуенцата по птиците с ниска патогенност, които те обикновено пренасят по време на своите сезонни миграционни движения, без да показват признаци на болестта. От средата на 2005 г. обаче бе доказано, че щам на вируса на високопатогенната инфлуенца по птиците от подтип H5N1 е в състояние да зарази диви птици и да бъде разпространен от тях на дълги разстояния (4).
            
         
               (5)
            
            
               Присъствието на вируси на инфлуенцата по птиците сред дивите птици създава постоянна заплаха от пряко или косвено въвеждане на тези вируси в стопанства, в които се отглеждат домашни или други видове птици, отглеждани в затворени помещения, с риск от последващо разпространение на вируса от едно заразено стопанство към други стопанства.
            
         
               (6)
            
            
               Решение 2005/734/ЕО на Комисията (5) бе прието вследствие на въвеждането на вируса на високопатогенна инфлуенца по птиците от подтип H5N1 от Югоизточна Азия в Европа посредством разпространението на вируса на запад през 2005 г. с цел да бъдат засилени вече установените в законодателството на Съюза мерки за контрол, по-специално с оглед на рисковете, породени от безпрецедентното междуконтинентално разпространение на въпросния вирус на високопатогенна инфлуенца по птиците от дивите птици.
            
         
               (7)
            
            
               С Решение 2005/734/ЕО се установяват мерки за биологична сигурност и допълнителни мерки за ограничаване на риска с цел да се намали рискът от предаване на вируса на високопатогенна инфлуенца по птиците от подтип H5N1 от дивите птици на домашни птици и други птици, отглеждани в затворени помещения, като се възпрепятстват преките и косвените контакти между тези популации. Съгласно Решение 2005/734/ЕО от държавите членки се изисква да определят зоните от своята територия, при които е налице особено висок риск от въвеждане на вируса на високопатогенна инфлуенца по птиците от подтип H5N1 в стопанства, в които се отглеждат домашни птици и други птици, отглеждани в затворени помещения, като се вземат предвид епидемиологичната обстановка и специфичните рискови фактори. От държавите членки се изисква да прилагат определени мерки за ограничаване на риска в тези зони с висока степен на риск, например да направят необходимото, за да се осигури настаняване на съответните домашни птици в затворени помещения. От държавите членки се изисква също така да гарантират, че собствениците са добре осведомени относно риска от предаване и относно необходимостта от прилагане на мерки за биологична сигурност в техните стопанства.
            
         
               (8)
            
            
               Освен това Решение 2005/734/ЕО изисква държавите членки да въведат системи за ранно откриване, за да могат собствениците да докладват незабавно на компетентния ветеринарен орган за всеки признак на инфлуенца по птиците при стадата домашни птици, като съответният орган следва да вземе предвид конкретни параметри, както и най-незначителните изменения в текущите работни данни.
            
         
               (9)
            
            
               В Решение 2010/367/ЕС на Комисията (6) се определят насоки за задължителното прилагане от страна на държавите членки на програми за надзор на инфлуенцата по птиците при домашни и диви птици, включително изисквания за вземане на проби и провеждане на лабораторни тестове. В него също така се предвижда компетентните органи да бъдат уведомявани незабавно за всяка проява на по-висока от нормалната смъртност или значими болести или смъртност при дивите птици, и по-специално при дивите прелетни водни птици.
            
         
               (10)
            
            
               През втората половина на 2014 г. и началото на 2015 г. вирусът на високопатогенна инфлуенца по птиците от подтип H5N8 беше въведен в Съюза от диви птици. Той причини много ниска смъртност, но доведе до появата на значителни огнища на болестта в няколко държави членки при домашни птици и други птици, отглеждани в затворени помещения.
            
         
               (11)
            
            
               След края на октомври 2016 г. при диви прелетни птици, повечето от които намерени мъртви, беше открит много близък щам на вируса на високопатогенна инфлуенца по птиците от подтип H5N8 в 20 държави членки, а именно България, Чешката република, Дания, Германия, Ирландия, Гърция, Испания, Франция, Хърватия, Италия, Унгария, Нидерландия, Австрия, Полша, Румъния, Словения, Словакия, Финландия, Швеция и Обединеното кралство, както и в съседни държави извън ЕС, като Швейцария, Сърбия и Украйна. По-голямата част от огнищата бяха потвърдени във Франция, в Унгария и в определени зони в България с голям брой стопанства, в които се отглеждат патици и гъски.
            
         
               (12)
            
            
               Настоящата епидемиологична обстановка е изключително динамична и непрекъснато се променя. Движенията на прелетните птици продължават и текущите дейности по надзор на държавите членки продължават да отчитат присъствие на вируса на високопатогенна инфлуенца по птиците от подтип H5N8 при дивите птици. Следователно вирусът ще продължи да представлява заплаха за домашните птици и други птици, отглеждани в затворени помещения, в Съюза през следващите месеци, а вероятно и по време на по-нататъшните сезонни движения на прелетните птици, като в зоните с висока степен на риск е налице и опасност от предаване на вируса между стопанства.
            
         
               (13)
            
            
               В момента Европейският орган за безопасност на храните (ЕОБХ) работи върху съставянето на обхватно научно становище относно инфлуенцата по птиците, което ще бъде изготвено в окончателния си вид през септември 2017 г. В контекста на настоящата епидемия от високопатогенна инфлуенца по птиците от подтип H5N8 обаче към ЕОБХ беше отправено искане за изготвяне на спешна оценка на епидемиологичната обстановка и предварително научно становище относно адекватността на защитните мерки на равнището на Съюза, които са в сила по отношение на рисковете, пораждани от дивите птици, заразени с високопатогенна инфлуенца по птиците от подтип H5N8.
            
         
               (14)
            
            
               На 20 декември 2016 г. Експертната група на ЕОБХ по въпросите на здравето на животните и хуманното отношение към тях публикува документ, озаглавен „Спешно запитване във връзка с инфлуенца по птиците“ (7), в който потвърди, че стриктното прилагане на мерки за биологична сигурност и мерки за ограничаване на риска е най-важното средство за предотвратяване на прякото и косвеното разпространение от дивите птици на вируси на високопатогенна инфлуенца по птиците от подтипове H5 и H7 в стопанства, в които се отглеждат домашни птици и други птици, отглеждани в затворени помещения. В такива стопанства мерките за биологична сигурност следва да бъдат рутинна практика и да бъдат засилвани в периоди на повишен риск.
            
         
               (15)
            
            
               ЕОБХ заключи също, че пасивният надзор на дивите птици е най-ефективното средство за ранно откриване на вируси на високопатогенна инфлуенца по птиците при дивите птици и препоръча целенасочено вземане на проби и изследване на дивите птици с цел да се гарантира по-точното прилагане на определени разпоредби относно дивите птици съгласно насоките за прилагане на програмите за надзор на инфлуенца по птиците при диви птици в приложение II към Решение 2010/367/ЕС.
            
         
               (16)
            
            
               ЕОБХ се позовава също така на оценката (8), изготвена от Европейския център за профилактика и контрол върху заболяванията (ECDC), съгласно която към момента в световен мащаб не са регистрирани случаи на заразяване на хора с разпространения понастоящем вирус на високопатогенна инфлуенца по птиците от подтип H5N8 и че по-задълбоченото характеризиране на вируса показва, че той по същество все още е птичи вирус и не показва промяна към повишаване на афинитета към хората.
            
         
               (17)
            
            
               Опитът, натрупан от компетентните органи на държавите членки при прилагането на мерките, предвидени в Решение 2005/734/ЕО, показва, че следва да се запази определена гъвкавост, за да бъде възможно адаптирането на тези мерки към епидемиологичната обстановка в конкретната държава членка.
            
         
               (18)
            
            
               С цел да бъдат обхванати популациите от птици, които са изложени на най-голям риск, и за да се гарантира ефективността на мерките, предвидени в настоящото решение, е необходимо част от мерките за превенция да бъдат насочени към стопанства, в които се отглеждат домашни птици.
            
         
               (19)
            
            
               Мерките, предвидени в Решение 2005/734/ЕО, следва да бъдат преразгледани и адаптирани, като се вземат предвид настоящата епидемиологична обстановка при домашните и дивите птици в държавите членки, документът относно инфлуенцата по птиците, публикуван от ЕОБХ на 20 декември 2016 г., и опитът, натрупан от държавите членки при практическото изпълнение на същите тези мерки.
            
         
               (20)
            
            
               Мерките, предвидени в Решение 2005/734/ЕО, претърпяха няколко изменения, а срокът им на прилагане беше удължаван неколкократно, като понастоящем изтича на 31 декември 2017 г. С цел постигане на яснота на законодателството на Съюза Решение 2005/734/ЕО следва да бъде отменено и заменено с настоящото решение.
            
         
               (21)
            
            
               Мерките, предвидени в настоящото решение, следва при необходимост да бъдат преразгледани предвид научното становище на ЕОБХ относно инфлуенцата по птиците, което ще бъде изготвено в окончателния си вид през септември 2017 г.
            
         
               (22)
            
            
               Мерките, предвидени в настоящото решение, се прилагат до 30 юни 2018 г.
            
         
               (23)
            
            
               Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩОТО РЕШЕНИЕ:
   Член 1
   Предмет и приложно поле
   С настоящото решение се определят мерки за ограничаване на риска и системи за ранно откриване във връзка с породения от дивите птици риск от въвеждане на високопатогенна инфлуенца по птиците в стопанствата, както и мерки за повишаване на осведомеността сред собствениците относно тези рискове и необходимостта от въвеждане или засилване на мерки за биологична сигурност в съответните стопанства.
   Член 2
   Определения
   За целите на настоящото решение се прилагат определенията в член 2 от Директива 2005/94/ЕО.
   Член 3
   Идентифициране на зони с висока степен на риск от въвеждане на вируси на високопатогенна инфлуенца по птиците
   Държавите членки набелязват и правят преглед на зоните от своята територия, които са изложени на особен риск от въвеждане на вируси на високопатогенна инфлуенца по птиците в стопанствата (наричани по-долу „зони с висока степен на риск“), и определят периода, през който се приема, че този риск продължава да съществува, като вземат предвид следното:
   
               а)
            
            
               епидемиологичната обстановка на своята територия или на територията на съседни държави членки или държави извън ЕС, по-специално по отношение на:
               
                           i)
                        
                        
                           откриването на вируси на високопатогенна инфлуенца по птиците при дивите птици или в изпражнения, събрани от тях;
                        
                     
                           ii)
                        
                        
                           огнищата на високопатогенна инфлуенца по птиците в стопанствата, в които се отглеждат домашни птици или други птици, отглеждани в затворени помещения, които по всяка вероятност са свързани с откриването на вируси на високопатогенна инфлуенца по птиците, посочено в подточка i);
                        
                     
                           iii)
                        
                        
                           предходните случаи на откриване на вируси на високопатогенна инфлуенца по птиците, както е посочено в подточки i) и ii), и риска от повторна поява;
                        
                     
         
               б)
            
            
               рисковите фактори за въвеждането на вируси на високопатогенна инфлуенца по птиците в стопанствата, по-специално по отношение на:
               
                           i)
                        
                        
                           местонахождението им по миграционния маршрут на птиците, по-специално когато птиците прелитат от области в Централна и Източна Азия, Каспийско и Черно море, Близкия изток и Африка;
                        
                     
                           ii)
                        
                        
                           разстоянието между стопанството и влажни зони, изкуствени водоеми, блата, естествени езера или реки, в които биха могли да се събират прелетни птици, по-специално от разредите Anseriformes и Charadriiformes;
                        
                     
                           iii)
                        
                        
                           местонахождението на стопанствата за домашни птици в зони с висока гъстота на прелетни птици, и по-специално на водни птици;
                        
                     
                           iv)
                        
                        
                           домашните птици, отглеждани в животновъдни обекти на открито, при които контактите между диви птици и домашни птици не могат да бъдат предотвратени в достатъчна степен;
                        
                     
         
               в)
            
            
               други рискови фактори за разпространението на вируси на високопатогенна инфлуенца по птиците в животновъдни стопанства и между тях, по-специално когато:
               
                           i)
                        
                        
                           местонахождението на стопанствата е в зони с висока гъстота на стопанства;
                        
                     
                           ii)
                        
                        
                           интензивността на придвижванията на домашни птици, транспортни средства и хора в рамките на стопанствата и от тях и на другите преки и косвени контакти между стопанствата е висока;
                        
                     
         
               г)
            
            
               оценките на риска, извършвани от ЕОБХ и от националните и международните органи за оценка на риска, относно значимостта на разпространението на вируси на високопатогенна инфлуенца по птиците чрез дивите птици;
            
         
               д)
            
            
               резултатите от програмите за надзор, изпълнявани в съответствие с член 4 от Директива 2005/94/ЕО.
            
         Член 4
   Мерки за ограничаване на риска
   1.   В зависимост от конкретната епидемиологична обстановка на тяхна територия и за времето, за което са необходими, държавите членки приемат подходящи и осъществими мерки за ограничаване на риска от предаване на вируси на високопатогенна инфлуенца по птиците от диви птици на домашни птици в зоните с висока степен на риск.
   2.   Мерките, посочени в параграф 1, следва да са насочени по-специално към предотвратяване на преките и косвените контакти на дивите птици, и по-специално на дивите прелетни водни птици, с домашни птици, и по-специално патици и гьски.
   3.   В зоните с висока степен на риск държавите членки забраняват следното:
   
               а)
            
            
               отглеждането на домашни птици на открито;
            
         
               б)
            
            
               използването на открити водни резервоари за домашните птици;
            
         
               в)
            
            
               снабдяването на домашните птици с вода от повърхностни водни резервоари, достъп до които имат диви птици;
            
         
               г)
            
            
               съхраняването на фуражи за домашни птици, които не са защитени от диви птици или от други животни.
            
         4.   Като допълнителни мерки за ограничаване на риска държавите членки забраняват:
   
               а)
            
            
               събирането на домашни птици и други птици, отглеждани в затворени помещения, на пазари, мероприятия, изложения и културни прояви;
            
         
               б)
            
            
               използването като примамки на птици от разредите Anseriformes и Charadriiformes („птици примамки“).
            
         5.   Държавите членки редовно преразглеждат мерките, които са приели в съответствие с параграфи 1—4, с цел да ги коригират и приспособят с оглед на епидемиологичната обстановка и рисковете, породени от дивите птици.
   Член 5
   Повишаване на осведомеността и мерки за биологична сигурност
   Държавите членки гарантират, че са взети необходимите мерки за повишаване на осведомеността относно рисковете във връзка с високопатогенната инфлуенца по птиците сред заинтересованите страни, осъществяващи дейност в сектора на птицевъдството, и предоставят на същите, посредством най-подходящите средства за осведомяване, най-подходящата информация във връзка с мерките за биологична сигурност, и по-специално във връзка с мерките, които следва да бъдат изпълнени в зони с висока степен на риск.
   Член 6
   Дерогации от мерките за ограничаване на риска, определени в член 4
   1.   Чрез дерогация от член 4, параграф 3 и при условие че са въведени мерки за биологична сигурност с цел да се предотврати рискът от предаване на вируси на високопатогенна инфлуенца по птиците, държавите членки могат да разрешат следното:
   
               а)
            
            
               отглеждането на домашни птици на открито, при условие че са спазени следните условия:
               
                           i)
                        
                        
                           домашните птици са защитени от контакти с диви птици посредством мрежи, покриви или други подходящи средства; или
                        
                     
                           ii)
                        
                        
                           на домашните птици се осигуряват най-малкото храна и вода на закрито или под заслон, който в достатъчна степен възпрепятства кацането на диви птици и следователно не позволява контакт на дивите птици с храната и водата, предназначени за домашните птици;
                        
                     
         
               б)
            
            
               използването на външни водни резервоари, когато такива са необходими по съображения, свързани с хуманното отношение към животните, за определени видове домашни птици, и са в достатъчна степен защитени от набези на диви водни птици;
            
         
               в)
            
            
               снабдяването на домашните птици с вода от повърхностни водоизточници, достъп до които имат диви водни птици, след обработка, гарантираща инактивация на вирусите на инфлуенцата по птиците.
            
         2.   Чрез дерогация от член 4, параграф 4 и при условие че са въведени мерки за биологична сигурност, с цел да се предотврати рискът от предаване на вируси на високопатогенна инфлуенца по птиците, държавите членки могат да разрешат следното:
   
               а)
            
            
               събиранията на домашни птици и други птици, отглеждани в затворени помещения, на пазари, мероприятия, изложения и културни прояви;
            
         
               б)
            
            
               използването на птици примамки:
               
                           i)
                        
                        
                           в контекста на програма за надзор на инфлуенцата по птиците, изпълнявана в съответствие с член 4 от Директива 2005/94/ЕО, на изследователски проекти, орнитоложки проучвания или всякакви други дейности, одобрени от компетентния орган; или
                        
                     
                           ii)
                        
                        
                           в съответствие с подходящи мерки за биологична сигурност и разпоредби, приети с цел да се предотврати предаването на вируса на високопатогенна инфлуенца по птиците на домашни птици.
                        
                     
         Член 7
   Системи за ранно откриване при стада домашни птици
   1.   Държавите членки въвеждат или засилват функциите на съществуващите системи за ранно откриване, използвани за спешно докладване от страна на собствениците към компетентния орган на всеки признак на инфлуенца при стадата домашни птици, отглеждани в стопанства, разположени в зони с висока степен на риск.
   2.   За системите, посочени в параграф 1, се взема под внимание най-малко всяко значително намаляване на количеството приемана храна и вода, както и на производството на яйца, наблюдаваната смъртност и всеки клиничен признак или следкланично установено поражение, предполагащи присъствието на вирус на високопатогенната инфлуенца по птиците, като се отчитат вариациите в тези параметри между различните видове домашни птици и видове производства.
   Член 8
   Засилен надзор на дивите птици
   1.   Компетентният орган гарантира, че засиленият пасивен надзор на популации от диви птици и допълнителното наблюдение за умрели или болни птици се извършват в съответствие с насоките за прилагане на програмите за надзор на инфлуенца по птиците при диви птици в приложение II към Решение 2010/367/ЕС, като се обръща по-специално внимание на списъка на целевите видове, които да бъдат обхванати от вземане на проби и тестване, включен в същото решение, както и на други видове птици, проявили признаци на зараза с вируси на високопатогенна инфлуенца по птиците.
   2.   Компетентният орган може да извършва целенасочено вземане на проби и изследване на диви птици по отношение на видове и географски зони, които до момента не са засегнати от високопатогенна инфлуенца по птиците.
   Член 9
   Задължения за постигане на съответствие и подаване на информация
   Държавите членки информират Комисията за мерките, които са приели за постигане на съответствие с разпоредбите на настоящото решение, както и относно евентуално предоставените им дерогации в съответствие с член 6.
   Член 10
   Отмяна на съществуващи разпоредби
   Решение 2005/734/ЕО се отменя.
   Член 11
   Прилагане
   Настоящото решение се прилага до 30 юни 2018 г.
   Член 12
   Адресати
   Адресати на настоящото решение са държавите членки.
   
      Съставено в Брюксел на 14 февруари 2017 година.
      
         
            За Комисията
         
         Vytenis ANDRIUKAITIS
         
            Член на Комисията
         
      
   
   
      (1)  ОВ L 395, 30.12.1989 г., стр. 13.
   
      (2)  ОВ L 224, 18.8.1990 г., стр. 29.
   
      (3)  ОВ L 10, 14.1.2006 г., стр. 16.
   
      (4)  Научно становище на Експертната група на ЕОБХ по въпросите на здравето на животните и хуманното отношение към тях във връзка със запитване от страна на Европейската комисия относно аспектите на инфлуенцата по птиците, свързани със здравето на животните и хуманното отношение към тях, и риска от въвеждането ѝ в птицевъдните стопанства в ЕС (The EFSA Journal (Бюлетин на ЕОБХ) (2008) 715, стр. 1—161).
   
      (5)  Решение 2005/734/ЕО на Комисията от 19 октомври 2005 г. за установяване на мерки за биосигурност с цел намаляване на риска от пренасяне на високопатогенна инфлуенца по птиците, причинена от вирус на инфлуенца А, подтип H5N1, от птици, живеещи в дивата среда, към домашни птици и други птици, отглеждани на закрито, и за осигуряване на система за ранно откриване в области с особен риск (ОВ L 274, 20.10.2005 г., стр. 105).
   
      (6)  Решение 2010/367/ЕС на Комисията от 25 юни 2010 г. относно прилагането от страна на държавите членки на програми за надзор на инфлуенцата по птиците при домашни и диви птици (ОВ L 166, 1.7.2010 г., стр. 22).
   
      (7)  EFSA Journal (Бюлетин на ЕОБХ) 2017;15(1):4687, 32 стр. doi:10.2903/j.efsa.2016.4687.
   
      (8)  Европейски център за профилактика и контрол върху заболяванията (ECDC), 2016 г., СПЕШНА ОЦЕНКА НА РИСКА: Огнища на високопатогенна инфлуенца по птиците от тип A(H5N8) в Европа: http://ecdc.europa.eu/en/publications/Publications/risk-assessment-avian-influenza-H5N8-europe.pdf